
A B S T R A C T


Ca urmare a Solicitării cu privire la regulile interne pentru jurnaliştii acreditaţi în cadrul parlamentelor naţionale din statele europene, Direcţia studii şi documentare legislativă a transmis Centrului European pentru Cercetare şi Documentare o solicitare ECPRD cu nr.2784, prin intermediul căreia a transmis cele trei întrebări referitoare la subiectul mai sus-menţionat.

Din răspunsurile primite putem sintetiza următoarele aspecte:

1. În general acreditările jurnaliştilor sunt revocate în situaţiile în care aceştia încalcă regulile şi reglementările interne cu privire la securitatea internă, comportamentul inadecvat, condiţiile de păstrare şi purtare a cardului de acces.
2. Sancţiunile aplicate sunt cele de revocare a acreditării pentru o anumită perioadă de timp. Decizia aparţine de obicei Secretarului general al Camerei parlamentare respective, la recomandarea departamentelor responsabile cu relaţiile publice şi securitatea internă. Nicio ţară nu prevede alte sancţiuni în afară de cele referitoare la revocarea sau suspendarea acreditării.

3. Sancţiunile aplicate jurnaliştilor sunt reglementate doar în regulile interne ale camerelor parlamentare. 
AUSTRIA – Consiliul Naţional

Nu se eliberează o acreditare specială pentru accesul în Parlamentul austriac. Potrivit regulilor interne, jurnaliştii au acces pe baza unui card de presă valabil. De obicei, se eliberează carduri de acces pentru o zi. Reporterii şi reprezentanţii mass-media care lucrează pentru Parlament în mod regulat pot solicita un permis de acces permanent, care trebuie purtat la vedere în interiorul clădirii Parlamentului.

Eliberarea unui permis de acces permanent impune condiţia ca solicitantul să fie membru al Asociaţiei jurnaliştilor parlamentari. La intrarea în clădire, jurnalistul, ca şi ceilalţi vizitatori, este supus controlului de securitate. Jurnaliştii, ca orice altă persoană, au obligaţia de a respecta regulile interne generale şi pe acelea referitoare la accesul interzis. În caz contrar, li se va cere să părăsească clădirea. Preşedintele Consiliului Naţional poate interzice temporar jurnaliştilor accesul la parterul sălii de şedinţe.

Nu se aplică alte sancţiuni.

BELGIA – Camera Reprezentanţilor
Acreditările pot fi refuzate pentru nerespectarea regulilor generale privind presa în Camera Reprezentanţilor. Regulamentul privind mass-media prevede că Preşedeintele Camerei poate, la propunerea Conferinţei preşedinţilor, să ia măsura avertizării companiei media de care aparţine jurnalistul care a creat un incident, să respingă acreditarea sau să-i interzică, temporar sau permanent, accesul în clădirea Camerei Reprezentanţilor.

Preşedintele Camerei trebuie să îl audieze pe reprezentantul presei.

Materia este reglementată prin reguli interne.

CROAŢIA

Oficiul de presă al Parlamentului croat se ocupă cu emiterea cardurilor de presă pentru jurnalişti, reporteri, cameramani, fotografi şi alte persoane din staff-ul tehnic. Emiterea cardurilor de presă poate fi refuzată în cazul unui rezultat negativ la un control de securitate realizat de personal autorizat al Ministerului de Interne. Acreditările sunt revocate la notificarea companiei media prin care se informează că jurnalistul nu mai este angajat al acesteia. Mai mult, dacă sistemele electronice de acces în clădire înregistrează că deţinătorul unui card de presă nu a intrat în clădirea Parlamentului de mai mult de 6 luni, atunci acreditarea va fi suspendată temporar până la primirea unei noi solicitări din partea companiei  media respective. 

Nu există alte sancţiuni. 
Procedura emiterii acreditărilor este bazată, în general, pe reguli interne şi este condusă de Oficiul de presă, în cooperare cu şeful Gărzii din Parlament. Editorul responsabil al companiei media transmite online către Oficiul de presă solicitarea şi fotografia jurnalistului respectiv. Oficiul de presă transmite solicitarea  şefului Gărzii, acesta urmând să efectueze o verificare a persoanei. Dacă rezultatul este pozitiv, şeful Gărzii informează Biroul de presă care comandă un card de acreditare magnetic. Biroul de presă efectuează o verificare a cardurilor anuale prin contactarea tuturor companiilor de media acreditate, solicitându-le să confirme sau să infirme titularii de carduri de acreditare.

Nu există o lege mass-media care să reglementeze procedura acreditării. Aceasta se realizează numai pe baza regulilor interne.

CEHIA – Camera Deputaţilor

În general, există două tipuri de acreditare a jurnaliştilor în Camera Deputaţilor – pe termen lung (pe perioada unei legislaturi) şi individuală. Nu au existat cazuri de refuz sau de revocare a acreditării unui jurnalist. Teoretic, acreditarea poate fi refuzată din motive de capacitate. Nu există reglementări speciale în această privinţă. Pe de altă parte, jurnaliştii, ca şi ceilalţi vizitatori, trebuie să respecte anumite reguli (de securitate etc.) stabilite de Biroul Camerei. Jurnaliştii, trebuie, de asemenea, să respecte instrucţiunile staff-ului Departamentului de presă şi ale Poliţiei.

DANEMARCA

În ultimii ani, s-au înregistrat câteva incidente care au determinat Administraţia Parlamentului danez să revoce accesul privilegiat al anumitor jurnalişti, pentru o perioadă de timp determinată. Totuşi, jurnaliştii în cauză au putut avea acces în clădirea Parlamentului, pe baza cardului de presă. Revocarea mai sus menţionată s-a aplicat accesului individual al jurnaliştilor în cauză. Jurnaliştii nu au respectat regulile de securitate şi acces în incinta Parlamentului, de exemplu împrumutarea cardului de acces altei persoane. Un alt incident înregistrat a fost acela în care doi jurnalişti/fotoreporteri nu au respectat regulile interne ale Parlamentului potrivit cărora un parlamentar are dreptul să refuze presa de tip „paparazzi”. Aceştia au fost sancţionaţi cu interzicerea accesului pe timp de 6 luni, putând avea acces numai în cazul programării anterioare a unei întâlniri cu un parlamentar.

Nu există alte sancţiuni. Decizia, în acest sens, este luată de administraţia Folketing-ului, iar în cazul în care jurnaliştii înaintează o contestaţie la Preşedinte sau la Biroul permanent, decizia aparţine acestora.

Sancţiunile nu sunt prevăzute de legea audiovizualului. Această lege orientează jurnaliştii în privinţa obligaţiilor pe care trebuie să le respecte
.

ESTONIA

Nu există o lege specială sau reglementări privind eliberarea sau revocarea acreditărilor. 

Nu există exemple privind eliberarea sau revocarea acreditărilor către jurnalişti pentru accesul în Parlamentul eston. Jurnaliştii au obligaţia de a respecta legislaţia naţională ca ceilalţi cetăţeni. Nu există reglementări privind conduita jurnaliştilor acreditaţi.

Activitatea Parlamentului este deschisă publicului, inclusiv presei, în condiţiile unei conduite elementare în clădirea Parlamentului.

Jurnaliştii pot circula liber, fără restricţii, în incinta clădirii. Pentru a avea acces în birourile staff-ului, jurnaliştii trebuie să ceară permisiunea. În sala de şedinţe, parterul aparţine exclusiv parlamentarilor. Există spaţii prevăzute special pentru jurnalişti (balconul presei, cu suficient spaţiu pentru echipamentul de transmisie audio/TV) şi pentru vizitatori (balconul vizitatorilor). Şedinţele comisiilor nu sunt publice. Pentru a participa, jurnaliştii trebuie să obţină un permis special de la preşedintele comisiei. 

Jurnaliştii străini pot solicita acreditarea în cazul în care se află pe lista jurnaliştilor acreditaţi de Ministerul Afacerilor Externe sau în cazul în care organismul de presă solicită permisiunea (pentru jurnaliştii locali). Departamentul pentru relaţii publice întocmeşte lista jurnaliştilor care au acces în incinta Parlamentului, iar acreditarea este valabilă timp de un an.

FINLANDA

Acreditările la Parlament se reînnoiesc anual. De obicei, o acreditare nu se reînnoieşte în cazurile în care jurnaliştii nu mai lucrează la agenţia de presă care a solicitat acreditarea. Acreditarea poate fi revocată în cazul nerespectării regulilor formale privind obţinerea acesteia, dar în practică nu s-a întâmplat acest lucru. Departamentul pentru informaţii al Parlamentului ia în considerare anumite situaţii şi decide în privinţa revocării acreditării. În acest ultim caz, Preşedintele Parlamentului va fi informat/consultat.

Este de menţionat că jurnaliştii acreditaţi se bucură de privilegiul excepţional de a lucra în mod liber în clădirea Parlamentului. Aceştia sunt organizaţi într-o Asociaţie a jurnaliştilor politici, având interesul ca ei înşişi să vegheze la respectarea obligaţiilor care-i privesc pentru a se putea bucura de privilegii şi în viitor. În esenţă, există un consens mutual între Parlament, ca instituţie, şi jurnaliştii acreditaţi, iar atunci când se impune o atenţionare în privinţa respectării unor reguli, discuţia are loc între funcţionari parlamentari şi reprezentanţii asociaţiei jurnaliştilor politici.

Nu există reglementări scrise în această materie. Regulile menţionate mai sus se bazează pe tradiţie şi dialog activ.

FRANŢA – Adunarea Naţională

Jurnaliştii trebuie să fie titularii unei acreditări emise de Adunarea Naţională, pentru a avea acces în Palatul Bourbon, în spaţiile în care pot întâlni şi intervieva deputaţi, ca şi în spaţiile care le sunt special rezervate: sala de presă şi tribunele presei din sala de şedinţe. Ei au, de asemenea, acces în sălile de reuniuni în care se desfăşoară lucrări deschise presei, în general, audieri în comisii şi conferinţe de presă. 
Există două tipuri de acreditări:

Acreditările permanente. Organele de presă chemate să urmărească în mod regulat lucrările parlamentare pot fi acreditate cu titlu permanent. Această facilitate este acordată de o comisie care reuneşte, conform art. 29 din Regulamentul general al Biroului Adunării Naţionale (IGB), deputaţi (printre aceştia, preşedintele Biroului pentru presă şi comunicare, chestori etc.) şi reprezentanţi ai presei. Această comisie examinează solicitările pentru acreditări prezentate de agenţiile de presă şi deliberează după cum urmează:

· comisia acreditează agenţii de presă şi nu jurnalişti individuali;
· sunt acreditate organele de informare care au o periodicitate şi o difuzare corespunzătoare, ţinând cont de imperativele pluralităţii de informaţii, şi ai căror jurnalişti, obligatoriu posesori ai cardului de presă, urmăresc regulat lucrările Adunării;
· în ceea ce priveşte presa străină, acreditarea agenţiilor de presă este subordonată, în principiu, unei înşelegeri prealabile cu Instituţia de presă străină sau Instituţia de presă anglo-americană; jurnaliştii străini sunt acreditaţi individual de Ministerul Afacerilor Externe.

Art.29 din IGB prevede că această comisie de acreditare are atribuţia de a suspenda cardurile de presă care nu sunt reînnoite regulat sau a căror atribuire nu mai este justificată de motivele pentru care au fost eliberate. Măsura suspendării este una cu caracter excepţional şi se aplică numai atunci când agenţia de presă nu mai îndeplineşte criteriile de acreditare.

Acreditările nominale. Direcţia de presă şi audiovizual (care face parte din Serviciul de comunicare şi informare multimedia) eliberează, la cerere, acreditări pentru jurnaliştii care nu deţin acreditare permanentă şi care doresc să aibă acces temporar în incinta Adunării Naţionale. Este obligatoriu fie cardul de presă profesional, fie acreditarea prin Ministerul Afacerilor Externe pentru presa străină, fie o autorizaţie de colaborator non-permanent din partea redacţiei unei agenţii de presă (freelancer, stagiar). Aceste acreditări sunt valabile pentru o zi. Cu excepţia art.29 din IGB, nu există nicio prevedere referitoare la retragerea acreditării jurnaliştilor. De asemenea, niciun text nu prevede refuzarea acreditării unui jurnalist care îndeplineşte condiţiile de acreditare (card de presă sau autorizare din partea redacţiei). În practică, în cazuri extrem de rare, acreditarea a putut fi refuzată jurnaliştilor al căror comportament a ridicat probleme.

Art.29 din Regulamentul general al Biroului Adunării Naţionale:

I. Acreditarea organelor de presă franceze şi străine este emisă de o comisie din care fac parte sau sunt reprezentaţi:

· Chestori;

· Preşedintele delegaţiei Biroului de comunicare;

· Preşedintele şi secretarul general al Asociaţiei jurnaliştilor parlamentari;

· Directorul general al Federaţiei naţionale a presei franceze;

· Preşedintele Federaţiei franceze a agenţiilor de presă;

· Preşedinţii Asociaţiei de presă străină şi Asociaţiei de presă anglo-americană.

II. Comisia este însărcinată cu:

· Elaborarea şi stabilirea regulilor de atribuire a acreditărilor;

· Decizia privind solicitările de acreditare;

· Stabilirea revocării cardurilor care nu sunt reînnoite regulat sau a căror atribuire nu mai este justificată de regulile pentru care au fost eliberate;

GERMANIA – Bundesrat 
Pentru a avea acces în Bundesrat, sunt valabile acreditările emise de Bundestag, de Biroul de informaţii al Guvernului federal, ca şi cele emise pentru întreaga legislatură. Bundesrat-ul eliberează doar acreditări pentru o zi, care, în general, nu sunt retrase având în vedere termenul scurt de valabilitate. Acreditarea pentru o zi poate fi refuzată dacă Poliţia federală, în urma verificărilor unei persoane, constată probleme.

Posibile sancţiuni sunt prevăzute în Secţiunea 6 a Regulamentului intern al Secretariatului Bundesrat-ului (emis în octombrie 2002). Potrivit prevederilor acestuia, personalul de securitate autorizat poate refuza accesul în clădirea Bundesrat-ului sau poate obliga la părăsirea incintei, dacă se impune. În plus, personalul de securitate are autoritatea de a solicita prezentarea documentelor de identitate. Dacă aceste reguli nu se respectă, Secretarul general şi Secretarul general adjunct pot lua alte măsuri pentru a preveni orice fel de tulburare a activităţii. Încălcarea prevederilor acestui regulament poate să constituie chiar infracţiune sau contravenţie, potrivit Secţiunii 106b şi 112 din Codul penal german.

În Germania, libertatea presei este garantată de art.5 par.1 din Constituţie şi, ca urmare, se bucură de o protecţie deosebită. Cu toate acestea, competenţa legislativă privind jurnalismul aparţine landurilor, fiecare având adoptată propria legislaţie privind presa.

GERMANIA – Bundestag

Pentru relaţia cu presa, primordial este Regulamentul de conduită în Bundestag, parte a Regulamentului Bundestag-ului
. 
În fapt, emiterea cardurilor de acces pentru presă ţine de autoritatea administrativă a Bundestag-ului. Respectarea prevederilor Regulamentului de conduită este indispensabilă activităţii presei în clădire. În cazul încălcării acestora, Biroul se presă se sesizează şi poate refuza o acreditare ulterioară, în funcţie de gravitatea faptei. În afară de acestea, nu sunt prevăzute alte sancţiuni.
GRECIA

Toţi jurnaliştii acreditaţi la Parlament au obligaţia de a respecta principiile generale internaţionale de etică jurnalistică, precum şi regulile generale de decenţă în Parlament. Jurnaliştii parlamentari acreditaţi pot circula liber în incinta Parlamentului, dar nu pot participa sau interveni la şedinţele şi lucrările parlamentare. Jurnaliştii pot urmări toate şedinţele pe canalul TV intern, în cadrul birourilor pentru informaţii parlamentare. Acreditările pot fi refuzate sau revocate în situaţii speciale.

Nu sunt prevăzute sancţiuni.

Biroul de presă şi informaţii parlamentare eliberează, respinge sau retrage cardurile de presă jurnaliştilor, în ordinea solicitărilor şi ţinând cont de capacitate (art.30 din Regulamentul Parlamentului elen). Nu există alte prevederi speciale în Regulament. 
ISLANDA

Nu sunt prevăzute sancţiuni în Regulamentul de acces în clădirea Parlamentului, stabilite de Prezidiu (format din Preşedinte şi vicepreşedinţi). 
Regulile obligă la o ţinută şi un comportament decente în Palatul Parlamentului, ca şi la controlul de securitate pentru vizitatorii galeriei publice. De asemenea, sunt stabilite condiţiile în care pot avea loc întâlniri cu parlamentarii. Art.12-17 se aplică jurnaliştilor şi staff-ului tehnic (fotografi şi operatori). Până în prezent nu au fost înregistrate refuzuri sau revocări privind acreditarea jurnaliştilor, potrivit informaţiilor furnizate de Serviciul de Securitate şi cel pentru Relaţii cu Publicul.

LETONIA
Regulamentul nr.870 al Cabinetului de miniştri – Procedura de acreditare pentru jurnalişti şi alţi reprezentanţi mass-media, prevede în capitolul IV –Suspendarea sau anularea acreditării, următoarele:

• În situaţia în care un jurnalist, acreditat la o instituţie, este urmărit penal ca urmare a unor infracţiuni legate de activitatea sa profesională, acestuia i se va revoca acreditarea.

• Acreditarea poate fi anulată dacă:

· se solicită aceasta din partea instituţiei media reprezentată de respectivul jurnalist;

· jurnalistul încetează raportul de muncă cu instituţia media pe care o reprezintă;

· dacă un jurnalist a transferat cardul de acreditare altei persoane;

· dacă jurnalistul a transmis informaţii false în solicitarea de acreditare;

· dacă jurnalistul publică sau difuzează informaţii imprecise sau false;

· dacă jurnalistul nu se conformează cu regulile de securitate ale instituţiei în care este acreditat sau dacă publică sau difuzează informaţii imprecise sau false cu privire la activitatea instituţiei în care este acreditat.

În Legea privind presa şi mass-media, din 1990, Secţiunea 26 – Acreditarea, se prevede: ”Cabinetul de mIniştri defineşte şi stabileşte termenii şi formele de acreditare, precum şi procedura de acreditare şi condiţiile în care acreditarea va fi suspendată sau retrasă.
LITUANIA

Acreditarea jurnaliştilor în Parlament este reglementată prin Descrierea Procedurii de acreditare a reprezentanţilor producătorilor de informaţii publice şi/sau a celor care difuzează informaţiile, aprobat de către Biroul permanent.

În conformitate cu punctual 21 din Procedură, jurnaliştii care nu respectă Regulamentul privind ordinea internă în clădirea Parlamentului, Procedura privind accesul în Parlament, nu respectă cerinţele cu privire la legitimare în faţa ofiţerilor Departamentului de protecţie VIP sau s-a constat că sunt încălcate prevederile Legii privind furnizarea de informaţii publice şi/sau Codul de etică al jurnaliştilor şi editorilor, poate fi emis un avertisment, acreditarea poate fi retrasă pentru o lună sau pentru un an, cardul de acces poate fi ridicat şi accesul limitat timp de şase luni sau un an.

Jurnaliştii a căror acreditare este suspendată ca urmare a situaţiilor descrise mai sus nu poate primi card de acces în această perioadă.

Decizia cu privire la eliberarea unui avertisment pentru un journalist, suspendarea sau anularea acreditării, retragerea cardului de acces se ia de către Secretarul general al Seimas, la recomandarea şefului Biroului de relaţii publice. Aceste decizii pot fi contestate în Biroul permanent al Seimas în termen de 15 zile. În cazul în care este vorba de un journalist reprezentant al presei internaţionale, Biroul pentru relaţii publice va notifica Ministerul Afacerilor Externe.

Instituţia media al cărui reprezentant i-a fost ridicată acreditarea are dreptul de a solicita acreditarea pentru un alt journalist. În acest caz decizia privind acreditarea unui alt journalist se ia în termen de cinci zile lucrătoare de la depunerea solicitării la Biroul pentru relaţii publice.
MAREA BRITANIE

Jurnaliştii acreditaţi la Camera Comunelor sunt constituiţi în Asociaţia presei parlamentare
. Aceştia sunt angajaţi de către instituţiile media pe care le reprezintă, urmând să fie recunoscuţi de către autorităţile parlamentare. 

Acreditările jurnaliştilor sunt eliberate de către Serjeant Arms - responsabilul cu privire la ordinea şi securitatea în Camera Comunelor. Orice jurnalist solicită o acreditare trebuie să se supună regulilor generale ale Camerei Comunelor privind securitatea. În perioada desfăşurării activităţii trebuie să poarte un permis de acces. Permisul poate fi retras dacă se constată un risc de securitate pentru Cameră sau dacă jurnalistul încalcă reglementările interne.

În anul1985, Camera Comunelor a aprobat o rezoluţie în care se cere ca jurnaliştii acreditaţi trebuie să facă un fel de declaraţie de interese. 
Conduita reprezentanţilor media în tribunele rezervate presei din sala  plenului este guvernată de regulile (extrem de detaliate) cuprinse în Codul de Practică (normă internă a Asociaţiei Presei Parlamentare din care fac parte jurnaliştii acreditaţi la Parlament). Conform regulilor din Cod, jurnaliştii au următoarele obligaţii:


- de a păstra liniştea pe toată durata şedinţei (în cazul în care un jurnalist doreşte să comunice cu un coleg se recomandă folosirea de bilete sau mesaje; conversaţiile se poartă exclusiv în afara tribunei presei); 


- de a citi şi verifica cu discreţie şi fără zgomot – pentru a nu distrage atenţia parlamentarilor - copiile distribuite de un funcţionar parlamentar, care conţin texte ale declaraţiilor/discursurilor pe care jurnaliştii urmează să le transmită spre publicare;


-  de a lua în considerare recomandările făcute cu privire la modul de utilizare a acestor texte (de a nu le transmite niciodată înainte de a le verific, de a dovedi mult tact în folosirea lor - de exemplu prezentarea abuzivă, în scris, a unor eventuale erori, poate avea consecinţe negative şi asupra celorlalţi jurnalişti prezenţi în tribună; de a colabora cu ceilalţi jurnaliştii prezenţi în tribună la verificarea textelor);


- de a avea un comportament civilizat şi binevoitor, care să nu aducă atingere relaţiilor dintre jurnaliştii prezenţi în tribună sau relaţiilor dintre presă şi Parlament;
- de a respecta interdicţia folosirii informaţiilor obţinute în alte scopuri decât cele jurnalistice.

Reprezentantului media care încalcă aceste reguli şi care manifestă în incinta Parlamentului un comportament necorespunzător i se retrage permisul de acces în clădire.
POLONIA


Pentru a îndeplini sarcinile lor la sediul Seijmului sau Senatului din Polonia în timpul sesiunilor plenare, şedinţe ale comisiilor parlamentare, conferinţe de presă, conferinţe şi seminarii organizate de senatori şi departamente ale Senatului, jurnaliştii trebuie sa primească un permis de acces. 
Condiţiile de acordare a acreditărilor sunt reglementate intern prin Ordonanţa Mareşalului (Preşedintelui) Seijmului privind accesul în clădire şi accesul în alte localuri administrate de către Cancelaria Seijmului. 

În conformitate cu punctul 30 din Ordonanţă, jurnaliştii pot primi unul din cele trei tipuri de permise de acces:

· permis de acces permanent – pentru jurnaliştii care lucrează permanent în Parlament, pentru o perioadă nedeterminată;

· permis de acces temporar – pentru jurnaliştii care lucrează în mod regulat şi vin de multe ori în permanent;

· permisul de acces valabil doar o zi – pentru jurnaliştii care lucrează ocazional în Parlament.
Permisele de acces permanent sau temporar sunt eliberate de către Biroul de presă al Cancelariei Seijmului, ca urmare a unei cereri transmise de jurnalist (care conţine date personale, numele instituţiei de presă pe care o reprezintă, aprobarea editorului, o fotocopie după legitimaţia de journalist). 
Permisul de acces pentru o zi este eliberat de către Biroul de securitate al Preşedintelui. Acesta poate refuza emiterea unui permis în cazul în care jurnalistul respectiv a avut antecendente de neconformare la regulile interne (conform para.20 din ordonanţă). În această situaţie va fi informat şeful Cancelariei Seijmului sau al Senatului.

Revocarea permisului de acces (pentru toate tipurile de permis) se va decide de către comandantul Biroului de securitate al Preşedintelui la solicitarea directorului Biroului de presă al Cancelariei Seijmului sau Directorul Biroului de presă al Cancelariei Senatului în cazul în care acesta încetează colaborarea cu instituţia de presă pe care o reprezenta sau în cazul în care acesta şi-a pierdut permisul de acces sau datele vizuale de pe permis s-au schimbat.

Permisul de acces poate fi revocat şi dacă acesta nu poartă permisul de acces la vedere astfel încât să poată fi identificat sau dacă un jurnalist împrumută permisul unei persoane neautorizate.
PORTUGALIA
Acreditările jurnaliştilor sunt revocate, înainte de finalizarea sesiunii legislative în situaţia în care acestia încetează colaborarea cu instituţiie media pe care le reprezintă. Aceste aspecte sunt reglementate printr-un regulament intern – Regulamentul privind accesul, circulaţia şi ocuparea clădirii Adunării Republicii, Ordinul Nr.1/93 din 22 martie 1993, modificat de Ordinul Nr.124/VII, din 28 februarie 1998:


Clauza 15 – Acreditarea jurnaliştilor

1. Pentru fiecare instituţie media se acordă două acreditări pentru jurnalişti şi 2 pentru fotografi şi cameramani;

2. Acreditarea se acordă de către Secretarul general al Parlamentului la începutul fiecărei sesiuni legislative, ca urmare a recomandărilor făcute de intituţiile media.

SLOVACIA


Conform Directivei Consiliului Naţional al Republicii Slovace Nr.5/2014 – Ghid pentru reprezentanţii media privind activitatea acestora în clădirea Consiliului Naţional al republicii Slovace şi Cancelaria Consiliului Naţional al Republicii Slovace, punctul 7 şi 8, Cancelaria Consiliului Naţional Slovac are dreptul de a evacua din sediul parlamentului şi apoi de a retrage acreditarea acelor persoane care perturbă activitatea, în timpul şedinţelor în plen sau a celor în comisii, a celor care ameninţă drepturile, demnitatea şi siguranţa altor persoane, a acelor care restrâng sau împiedică angajaţii sau membrii Parlamentului în îndeplinirea activităţii, precum şi persoanele a căror conduită încalcă demnitatea Corpului Constituţional şi Legislativ al Republicii Slovace.

Încălcarea acestor reguli ca şi nerespectarea instrucţiunilor personalului parlamentului sau a celor responsabili cu securitatea internă poate duce la interzicerea  accesului în clădirea Consiliului Naţional a reprezentanţilor mass-media.
SLOVENIA

Dacă Regulamentul Adunării Naţionale şi prevederile privind Condiţiile de lucru ale reprezentanţilor mass-media
 în Adunarea Naţională sunt încălcate, acreditările pot fi retrase temporar sau revocate pentru perioada mandatului parlamentar sau pentru o perioadă mai scurtă, după cum va decide Secretarul general, la propunerea Biroului pentru relaţii publice.
Procedura privind retragerea acreditării sau revocarea valabilităţii acesteia este o procedură în două etape. În prima etapă, şeful Biroului pentru relaţii publice avertizează reprezentantul mass-media că încalcă regulile interne şi anunţă Secretarul general şi instituţia media pe care îl reprezintă respectivul jurnalist. În cazul în care faptele se repetă, Secretarul general retrage sau revocă acreditarea jurnalistului respectiv şi anunţă instituţia media pe care o reprezintă şi preşedintele Adunării Naţionale.
SERBIA    

Reprezentanţii mass-media pot alege să lucreze la Adunarea Naţională, anual sau ad-hoc. Cererile de acreditare se vor transmite Secretarului general prin intermeniul Departamentului de relaţii publice.

La începutul fiecărui an calendaristic, Departamentul pentru relaţii publice informează instituţiile de presă cu privire la procedura de acreditare anuală. Acreditările sunt valabile de la 1 martie până la 1 martie din anul următor.


Fiecărei instituţiei media i se permite să depună cerere de acreditare pentru un număr maxim de cinci reprezentanţi. Atunci când instituţiile media sunt interesate de activitatea Adunării Naţionale doar din când în când, aceştia vor putea solicita acreditare pentru o zi.
SPANIA 
În Camera Deputaţilor, acreditările jurnaliştilor pot fi ridicate în cazul în care drepturile fundamentale ale deputaţilor sau ale staff-ului deputaţilor sunt încălcate.

În cazul în care Direcţia pentru Comunicare consideră că au existat încălcări grave ale prevederilor cuprinse în ”Instrucţiuni ale Preşedinţiei Camerei Deputaţilor cu privire la informaţiile scrise în Cameră
” va informa Secretariatul general, care poate decide apoi dacă va deschide un dosar şi să organizeze audieri cu părţile afectate pentru a stabili circumstanţele în care s-au petrecut faptele reclamate. În cazul în care se constată nerespectarea regulilor prevăzute în actul menţionat mai sus, Biroul permanent poate hotărâ ridicarea creditării pentru o perioadă de maxim 12 luni.    

În Senatul Spaniei, jurnaliştii acreditaţi sunt informaţi cu privire la zonele de acces şi căile de acces din clădire. În cazul în care sunt încălcate aceste reguli li se pot revoca acreditările.

Departamentul de presă, aflat în subordinea Direcţiei pentru relaţii instituţionale, este însărcinat cu acordarea acredtărilor de presă. Orice instituţie media care doreşte o acreditare trebuie să transmită o cerere Departamentului de presă.

Revocarea permanentă sau temporară a acreditărilor se hotărăşte de către Biroul permanent al Senatului în urma notificării Direcţiei pentru relaţii instituţionale şi Departamentul de presă.

În cadrul Senatului Spaniei nu sunt prevăzute alte sancţiuni.

Se menţionează faptul că în Senatul Spaniei nu a existat niciun caz de revocare a unei acreditări.                                                                                                            
SUEDIA

Reporterii, fotografii, tehnicienii şi personalul responsabil cu echipamentele tehnice ce aparţin unor instituţii media trebuie sa fie acreditaţi pentru activitatea lor în cladirea Parlamentului. 
Cererile de acreditarea sunt procesate de Departamentul de Informare împreună cu Departamentul pentru Securitate.

Acreditările pentru personalul cu contracte permanene sunt valabile timp de doi ani şi pot fi prelungite la cerere. Pentru personalul cu contracte temporare ca şi pentru jurnaliştii independenţi, conform normelor de acreditare trebuie să se îndeplinească anumite condiţii. Dacă contractul de muncă expiră înantea termenului de validitate a acreditării, acreditarea va fi retrasă. Jurnaliştii trebuie să informeze administraţia Parlamentului dacă au renunţat la locul lor de muncă, jurnaliştii independenţi care au renunţat la colaborarea cu o anumită instituţie media sau au schimbat angajatorul sau clientul. În aceste situaţii acreditarea va fi retrasă dar există posibilitatea de a aplica pentru o altă acreditare. Acreditarea mai poate fi retrasă dacă nu este conformă cu reglementările sau din motive excepţionale cum ar fi anumite împrejurări legate de securitate.

Secretarul general ia decizia de revocare a unei acreditări.

Nu există alte sancţiuni.

Aspectele privind revocarea acreditărilor sunt reglementate în Legea 2006:128 privind aspecte de securitate în Parlament şi autorităţile sale şi Regulamentul intern Riksdag RFS 2006:2, Regulamentul pentru securitate şi managementul crizei pe timp de pace.
TURCIA

Articolul 168 din regulamentul Adunării Naţionale a Turciei prevede că membrilor de presă şi media li se va elibera un card special de acces în plen sau la lucrările comisiilor parlamentare. Cei care nu posedă un astfel de card nu vor avea acces în zonele dedicate presei. Regulile privind condiţiile de acces sunt stabilite de către Biroul permanent. Acesta stabileşte care sunt spaţiile alocate şi birouri pentru presa naţională şi cea internaţională cât şi care sunt zonele de acces în clădire.

În baza acestui articol, toate problemele legate de presă şi mass-media sunt prevăzute în Directiva privind modalitatea de lucru a membrilor presei şi mass-media în cadrul Adunării Naţionale a Turciei.

Articolul 14 din Directivă prevede că acreditările membrilor presei vor fi ridicate în cazul în care aceştia încalcă prevederile respectivei Directive, cum ar fi efectuarea unor filmări neautorizate sau în cazul în care reprezentanţii presei au o vestimentaţie necorespunzătoare. De asemenea, Biroul Preşedintelui poate retrage acreditările acelor membri care încalcă regulile cu privire la securitatea din cadrul Parlamentului sau care atentează la prestigiul instituţiei.

Conform Art.14 din Directivă, în cazul în care un jurnalist încalcă respectivele prevederi, Biroul permanent va transmite un avertisment scris instituţiei de presă pe care membrul respectiv o reprezintă. În cazul în care fapta se va repeta se va ridica acreditarea respectivului reprezentant de presă.     
Alte sancţiuni nu sunt prevăzute. 

UNGARIA

În Adunarea Naţională a Ungariei există două tipuri de acreditări: a) acreditări de presă pe termen lung, pentru corespondenţii celor mai mari publicaţii, canale tv, agenţii de ştiri etc. şi b) acreditări de o zi pentru acele persoane care nu au acreditare pe termen lung. Şeful Oficiului de presă poate refuza ori retrage acreditările de o zi pentru încălcarea regulilor interne. Înainte de a aplica aceste măsuri, se fac atenţionări serioase.

Singurele sancţiuni sunt refuzul sau retragerea acreditărilor şi se aplică numai atunci când un jurnalist încalcă în mod repetat regulile interne.

Cadrul legal general îl constituie Legea mass-media. Reglementări speciale sunt prevăzute în Legea nr.XXXVI/2012 privind Adunarea Naţională, în Rezoluţia10/2014 privind anumite prevederi din Regulamentul Parlamentului şi reglementările interne (Ordinul Preşedintelui nr.9/2013 privind accesul în clădirea Adunării Naţionale).

� http://www.thedanishparliament.dk/~/media/Pdf_materiale/Pdf_publikationer/English/press%20access%20to%20the%20folketing_web%20pdf.ashx


� � HYPERLINK "https://www.btg-bestellservice.de/pdf/80060000.pdf" ��https://www.btg-bestellservice.de/pdf/80060000.pdf�


� http://www.pressgallery.org.uk/


� http://www.dz-rs.si/wps/portal/en/Home/mediji/DeloMedijev/pogojiZaDeloNovinarjev


� Instrucción de la Presidencia del Congreso de los Diputados sobre información gráfica en la Cámara

